Kiállt korábbi állításai mellett az ENSZ emberi jogi főbiztosa. Zeid Raad Al Husszein még februárban idegenellenesekhez és rasszistákhoz hasonlította Orbán Viktor miniszterelnököt. Az ENSZ Emberi Jogi Tanácsának genfi ülésén arról beszélt, hogy ismét divat az elnyomás, az alapvető szabadságjogok háttérbe szorulnak a világ minden táján, és a szégyenérzet is visszaszorul.

— Idegenellenesek és fajgyűlölők Európában egyre kevésbé leplezik és zavartatják magukat, mint például a magyar Orbán Viktor, aki a hónap elején azt mondta, idézem: „Nem akarjuk, hogy színünk másokéval keveredjen - fogalmazott akkor Zeid Raad Al Husszein.

Az ülésen részt vevő Szijjártó Péter magyar külgazdasági és külügyminiszter emiatt lemondásra szólította fel az emberi jogi főbiztost.

— Magyarország jelenleg magyar ország. Meg akarjuk ezt őrizni, ehhez jogunk van. Természetesen halljuk a kritikákat és a folyamatos vádaskodást, és visszautasítjuk azokat. Elfogadhatatlan, ha ezt az országot összehasonlítják a múlt század legrosszabb diktatúráival. Azok a nemzetközi tisztviselők, akik így viselkednek, méltatlanná váltak a pozíciójukra. Tehát nyilvánvaló, hogy Zeid al-Husszeinnek le kell mondania – magyarázta Szijjártó Péter.

Zeid Raad Al Husszein válaszlevelére az Index.hu figyelt fel az ENSZ honlapján. A főbiztos a kedden megjelent írásában úgy fogalmazott:

"Mit is mondtam? Hogy a rendőrállam visszatérőben, és a világ minden régiójában visszaszorulóban vannak az alapvető jogok. Mint ahogy a szégyen is. Idegengyűlölők és rasszisták minden szégyent leráznak magukról, mint Orbán Viktor, aki azt mondta, nem akarjuk, hogy a színünk másokkal keveredjen.... és minden egyes szavam mellett kitartok... Úgyhogy igen, az egyre autoriterebb, bár demokratikusan választott Orbán Viktort rasszistának és idegengyűlölőnek neveztem."

A magyar kormányfő február eleji beszédére úgy reagált: "Sértés minden afrikai, ázsiai, közel-keleti vagy latin-amerikai nőre, férfira és gyermekre."

A főbiztos írásában emlékeztet a nemzeti konzultációra, az Alkotmánybíróságot érintő magyar intézkedésekre, a bírói rendszer átalakítására és a civiltörvényre is.

Nem mond le a főbiztos

Szijjártó Péter felszólítására is reagál: "Nem, nem mondok le a posztomról. Mert itt az idő, hogy kiálljunk az Orbán-féle megfélemlítők ellen. A gyűlölet robbanásveszélyes erő, és nem fog győzni. Európában és ma nem."